  Виталий Пронин Пичи Пурга ёросын улӥсьёс доры потаз Президент Александр Волков.Нырысь ик со вуылӥз Аксакшуре. Татын школа вуж ни, со пулэсь ӝутэмын ай. Александр Волков школа пушкы пыраз, классъёстӥ ортчиз, дышетӥсьёсын кенешиз.- Туннэ нуналлы школаын дышетске 68 нылпи. Классъёсын 6-7 пинал тодон-валан люка, - вера школаен кивалтӥсь Александр Ушаков.Президент гуртлэн но калыклэн улон-вылонэз сярысь юалляськиз Аксакшур муниципал кылдытэтэн но «Аксакшур» СПК-ен кивалтӥсьёслэсь. Оскытӥӟ колхоз пыд йылаз юн сылэ бере, сӥль но, йӧл но луоз, гурт калык ужтэк уз кыльы, озьыен, егитъёс но улыны гуртэ кылёзы. Кык ар ортчыса, 1915-тӥ арын, нылпиос выль школае лыктозы. Нош али лэсьтоно луоз школалы проект.* * *Собере Александр Волков Кечол каргуртысь «Солнышко» нылпи садэ кожаз. Татын но югдур ушъяськымон ӧвӧл: поселение 6 бадӟымесь гуртъёс пыро, ӝыны даур талэсь азьло пулэсь лэсьтэм садэ 34 нылпи сяна ветлыны уг быгаты.- Бадӟым гурт понна со туж пичи сад, - вера учрежденилэн кивалтӥсез Ирина Покоева. - Ми доры 60 заявление вуэмын ини. Но со нылпиосты кутыны ум быгатӥське. Соин ик тросэз анай-атайёс пиналъёссэс артысь Яган-Докьяе но Пичи Пургае нулло. Вань на милям Заготзерноын «Зёрнышко» нылпи садмы. Отын одӥг группа гинэ ужа.Александр Волков оскытӥӟ группаын 25 пинал ке, озьыен, куинь-ньыль группалы, 75 интылы, нылпи сад лэсьтыны луоз. Нырысь ваньзэ лыдъяно-чотано, бюджетысь уксёез валаса кутоно. Тӥ куриськоды 100 интылы сад, но тодэ: али пинал ваё 1990-тӥ аръёсы вордскем нылкышноос. Мукет аръёсын ӵошатыса, соку нылпиос туж ӧжыт вордскизы. Озьыен, али нылпиос нош ик кулэсмозы.* * *Шор Кечолын коррекционной школа-интернатын но сюлмаськытӥсь юанъёс шедизы.- Ми дорын али 60 пинал дышетске, - вера школа-интернатлэн кивалтӥсез Сергей Бектышев. - Улыно-вылыно юртын нылпиос кӧлало но дышетско. Но соослэн ӧвӧл нимаз сиськон интызы.- Милям ӧвӧл луонлыкмы республикаысь вань школаосты одӥг шонскемен выльдыны, - шуиз Президент. - Валасько, тӥляд но выль школае пыремды потэ. Но тодэлэ, республикаысьтымы тросэз интернатъёс кирпичлэсь ӝутэмын ӧвӧл на. Соин ик выль школаосты лэсьтомы отчы, кытын тужгес но соос кулэ. Нош тӥ столовойды вӧзы пристрой лэсьтон пумысен документъёс дасялэ. Сиён пӧран но, сиськон интыды но одӥг липет улын мед луозы. Соку актовой залады спортъя урокъёсты нуыны быгатоды. Нош вӧзысьтыды вужзэ школаез кесяно, со ярантэм ни.* * *Пугачёвоын пуштылонъёс бере кык ар ортчиз ини. Кызьы отын лэсьтӥськон-тупатъян ужъёс мыно, Александр Волков ачиз чакласа возе. Таяз радэ но азьвыл военчастьысь коркаосты эскериз. Отын улӥсьёс Президентэз шуныт мылкыдын пумитазы: коркаосазы капитальной ремонт лэсьтэмын. Улонмы шулдыр но чебер луиз шуыса, Президентлы тау карыса, аслэсьтыз гожтэм кылбур чуръёссэ лыдӟиз Мария Шараева. Сыӵе бадӟым изъянэз адӟыса, шуг-секытысь потыны быгатӥмы, но сюлэмшугъяськытӥсь юанъёс котьку но луозы, соиз кышкыт ӧвӧл ни, шуиз Президент.Тылпу кысон депоез лэсьтон ужъёсын тодматӥз Удмуртиысь МЧС-эн кивалтӥсь Пётр Фомин. Выль юртэз августлэн нырысетӥ нуналъёсаз ик вуттыны чаклало.Культура юртсы но пугачёвоослэн табере синмаськымон: паськыт, югыт, чебер. 375 муртлы интыез отын. Культура юртэн кивалтӥсь Розалия Сагитова ӝутскем мылкыдын возьматӥз одӥг липет улэ лэсьтэм спортзалэз. Туж бадӟым со. Подвалын тир ужа ини. Нош культура юртэз усьтыны дасясько сӥзьыл.Пуштылонъёс дыръя Пичи Пурга черкогуртысь «Росинка» нылпи сад но зурказ. Со интые выльзэ ӝутоно луиз. Лэсьтӥськисьёс ужзэс 25-тӥ августэ йылаз-пумаз вуттыны кулэ. Татчы 190 нылпи ветлыны быгатоз, эшшо ватсаса 50 пиналэз басьтыны чаклало на. Путёвкаос сётӥськозы 3 арескысен. Ёрос кивалтӥсьёсты но лэсьтӥськисьёсты Президент куриз, лэсьтӥськон ужъёс мыныку ик, мебель но мукет кулэ луись арбериосты басьяны.Любовь Тихонова Теги: гуртшкола ПичиПурга Школа  